Id-dmirijiet lejn il-ġenituri Uliedi, isimgħu minni, jien missierkom; agħmlu kif ngħidilkom jien biex issalvaw. Għax il-Mulej għolla l-missier fuq it-tfal, u saħħaħ dritt l-omm fuq l-ulied. Min jibża' minn missieru jagħmel tajjeb għal dnubietu, u min iweġġaħ lil ommu qisu qed jiġma' f'teżor. Min jibża' minn missieru jifraħ b'uliedu, u meta jitlob jinstama'. Min iweġġaħ 'il missieru jkollu għomor twil, u min iserraħ lil ommu jkun qed jisma' mill-Mulej. Hu jaqdi l-ġenituri daqskieku sidienu. Bil-kliem u bl-għemil weġġaħ lil missierek, ħa tinżel fuqek il-barka tiegħu; għax il-barka tal-missier issaħħaħ dar l-ulied, imma s-saħta tal-omm taqlagħha mis-sisien. Titkabbarx b'għajb missierek, għax għajb missierek mhuwiex ġieħ għalik; għax ftaħir il-bniedem hu l-ġieħ ta' missieru, u għajb l-ulied omm bla ġieħ. Ibni, ieqaf ma' missierek fi xjuħitu, u matul ħajtu tweġġagħlux qalbu. Ukoll jekk moħħu jeħfief, għadru, u tonqsux mill-ġieħ meta għadek b'saħħtek, għax il-ħniena ma' missierek ma tintesiex, imma tingħaddlek bi ħlas għal dnubietek. F'jum l-għawġ tiegħek il-Mulej jiftakar fik, u hekk jgħibu dnubietek bħal ġlata fix-xemx. Daqs midgħi min jitlaq lil missieru waħdu, u misħut mill-Mulej min jgħaddab lil ommu. L-umiltà Ibni, kun ġwejjed fix-xogħol li tagħmel, u tkun maħbub iktar minn wieħed milqugħ min-nies. Akbar m'int, iktar għandek iċċekken ruħek, u ssib grazzja quddiem il-Mulej. Ħafna huma l-imkabbrin u l-imsebbħin, imma l-Mulej jikxef lill-umli l-misteri tiegħu. Għax kbira hi s-setgħa tal-Mulej, imma hu msebbaħ min-nies umli. Tfittixx dak li hu tqil wisq għalik, dak li ma tiflaħx għalih, tistħarrġux. Ikun moħħok f'dak li tqabbadt tagħmel, għax il-mistur xejn ma jiswielek. Tidħolx għal xogħol li mhuwiex tiegħek, għax ukoll dak li tgħallimt jisboq moħħ il-bniedem. Għax ħafna marru żmerċ minħabba fil-ġudizzji li għamlu, u żelqu fi ħsibijiethom minħabba fehma żbaljata. Jekk m'għandekx għajnejn jonqsok id-dawl, jekk m'għandekx l-għerf toqgħodx tiftaħar. Il-kburija Min hu qalbu iebsa fl-aħħar jispiċċa ħażin, u min iħobb it-tiġrib jintilef fih. Min hu qalbu iebsa jitgħabba bl-inkwiet, u l-midneb iżid dnub fuq dnub. M'hemmx duwa għall-bniedem kollu kburija, għax din ħaxixa ħażina b'għeruqha mxenxla fih. Min għandu l-għerf jifhem il-proverbji u l-għaref ħerqan li jkollu min jisimgħu. Il-karità mal-foqra L-ilma jitfi nar iħeġġeġ, u l-karità tagħmel tajjeb għad-dnubiet. Min irodd bil-karità jaħseb għal quddiem, u meta jaqa' jsib fuqiex jistrieħ.